**Kimmo Lotvonen** (s. 11. tammikuuta 1976 Oulu) on uransa lopettanut suomalainen jääkiekkoilija, joka pelasi puolustajana. Lotvonen voitti kaksi Suomen mestaruutta Oulun Kärpissä.

Pelaajaura
----------

Lotvosen kasvattaseura oli Oulun Kärpät jonka A-nuorissa hän pelasi 1992–1994. Kaudeksi 1994–1995 hän siirtyi Rauman Lukon A-nuoriin. Lotvonen pelasi Suomen juniorimaajoukkueissa U18 EM-kisoissa 1994 ja nuorten MM-kisoissa 1996. Lotvonen nousi Lukon SM-liigajoukkueeseen kaudella 1996–1997, jolloin joukkue saavutti pronssia. Seuraavalla kaudella Lukko oli kolmanneksi huonoin joukkue runkosarjassa, ja Lotvonen oli kauden lopussa lainalla I-divisioonan Jää-Kotkissa. Seuraavat neljä kautta hän jatkoi Lukossa.

Huhtikuussa 2001 tuli tieto, että Lotvonen palaisi kasvattajaseuraansa Kärppiin kahden vuoden sopimuksella. Kausi 2002–2003 päättyi hopeaan, Kärppien hävittyä finaaleissa Tapparalle. Seuraavalla kaudella Lotvonen pääsi juhlimaan Suomen mestaruutta, Kärppien voitettua finaaleissa TPS:n.

Hän allekirjoitti vielä kerran vuoden mittaisen sopimuksen Kärppien kanssa. Finaaliputki sai jatkoa kaudella 2004–2005, joka jäi viimeiseksi Kärpissä ja päättyi toiseen peräkkäiseen mestaruuteen. Lotvosen urasta Kärpistä muistetaan hänen useat loukkaantumiset.

Kaudeksi 2005–2006 Lotvonen siirtyi Elitserien-joukkue Leksands IF:ään. Kautta varjostivat kuitenkin useat loukkaantumiset. Hänellä epäiltiin olevan muun muassa sydänlihaksen tulehdus. Hän pelasikin kaudella vain 12. ottelua.

Lotvonen siirtyi Allsvenskaniin pudonneesta Leksandista Timrå IK:n joukkueeseen kaudeksi 2006–2007. Hän jatkoi samassa seurassa vielä kaksi seuraavaa kautta. Kaudella 2008–2009 syntyi pääsarjauran piste-ennätys 3+12=15. Lotvosen kausi päättyi loukkaantumiseen ensimmäisessä pudotuspeliottelussa HV71:n Martin Thörnbergin taklauksen seurauksena.

Lotvonen palasi kaudeksi 2009–2010 Leksandiin, joka pelasi Allsvenskanissa. Ensimmäisellä kaudella joukkue pelasi Elitserienin karsinnoissa, mutta ei onnistunut nousemaan. Hän pelasi vielä yhden kauden Leksandissa kunnes lopetti uransa.

Pelityyli
---------

Kärppien valmentaja Kari Heikkilä (2003–2004) sanoi Lotvosen olevan Kärppien tärkeimpiä pakkeja, joka on tehnyt paljon "näkymätöntä" työtä. Yli satakiloisen Lotvosen on sanottu olevan vaikea ohitettava. Kokoisekseen ketterällä Lotvosella on sanottu olevan myös erinomainen pelisilmä ja tarkat syötöt.

Lähteet
-------

* Mennander, Ari, Mennander, Pasi: *Liigatähdet – jääkiekon SM-liiga 30 vuotta 1975–2005*. Ajatus Kirjat, 2004. ISBN 9789512066841.
* Kimmo Lotvonen Jatkoaika.comissa (Internet Archive)
* Kimmo Lotvonen The Internet Hockey Databasessa (englanniksi)

### Viitteet

1. ↑   Mennander s. 266
2. ↑  Mennander s. 271
3. ↑  Mikko Myllykoski Oulun Kärppiin, samoin Kimmo Lotvonen *Jatkoaika.com*.  25.4.2001. Jatkoaika. Viitattu 5.4.2009.
4. ↑  Mennander s. 320
5. ↑  Mennander s. 326
6. ↑  Kärpät julkisti nipun sopimuksia *Jatkoaika.com*.  28.4.2004. Jatkoaika. Viitattu 5.4.2009.
7. 1 2  # 29 Kimmo Lotvonen *oulunkärpät.fi*. Oulun Kärpät. Viitattu 5.4.2009.
8. ↑  Leksand-puolustaja Lotvonen sivuun *MTV3*.  30.12.2005. MTV Oy. Viitattu 5.4.2009.
9. ↑  Kalle Takala: Ruotsalaistähti teloi Kimmo Lotvosen – syyttää Lotvosta! (katso video) *Ilta-Sanomat*.  6.3.2009. Sanoma News Oy. Viitattu 5.4.2009.
10. ↑  #29 Kimmo Lotvonen *oulunkärpät.fi*. Oulun Kärpät. Viitattu 5.4.2009.